b'\n_START_ARTICLE_\nP\xc4\x81\xe1\xb9\x87ini\n_START_PARAGRAPH_\nP\xc4\x81\xe1\xb9\x87ini (devanagari: \xe0\xa4\xaa\xe0\xa4\xbe\xe0\xa4\xa3\xe0\xa4\xbf\xe0\xa4\xa8\xe0\xa4\xbf, [\xcb\x88p\xc9\x91\xcb\x90\xc9\xb3\xc9\xaan\xcc\xaa\xc9\xaa]) oli intialainen kielitieteilij\xc3\xa4, joka kokosi klassisen sanskritin kieliopin todenn\xc3\xa4k\xc3\xb6isesti 5. tai 4. ajanlaskuamme edelt\xc3\xa4neell\xc3\xa4 vuosisadalla. H\xc3\xa4nen sanotaan opettaneen kuuluisassa Taxilan yliopistossa, ja h\xc3\xa4nt\xc3\xa4 pidet\xc3\xa4\xc3\xa4n yhten\xc3\xa4 vanhimmista kielioppien kokoajista._NEWLINE_P\xc4\x81\xe1\xb9\x87inin elinaikana sutrat (oppikirjat) alkoivat toimia uutena v\xc3\xa4lineen\xc3\xa4 aatteiden v\xc3\xa4litykseen. H\xc3\xa4n kirjoitti klassisen sanskritin toimintatavat yl\xc3\xb6s vajaaseen nelj\xc3\xa4\xc3\xa4ntuhanteen s\xc3\xa4\xc3\xa4nt\xc3\xb6\xc3\xb6n. Teoksesta tuli Intiassa kielellinen auktoriteetti, ja sit\xc3\xa4 kommentoitiin vuolaasti. Kun britit tekiv\xc3\xa4t Intiasta siirtokuntansa 1800-luvulla, P\xc4\x81\xe1\xb9\x87inin kirjoitukset tulivat tunnetuksi my\xc3\xb6s muualla maailmassa ja saivat toimia innoituksen l\xc3\xa4hteen\xc3\xa4 tuleville l\xc3\xa4nsimaisille kieliopeille. Vastaavan laajuista ja modernia kielioppia ei P\xc4\x81\xe1\xb9\x87inin j\xc3\xa4lkeen kirjoitettu vuosituhansiin.'